
Vådere vintre giver nye udfordringer for indeklimaet: Seks råd mod fugt og skimmel
De danske vintre bliver vådere, og udviklingen kan allerede mærkes: I august i år faldt der 30 procent mere nedbør end i samme måned sidste år. Nu står efteråret for døren, og det er tid til at være ekstra opmærksom på fugt og skimmel i boligen. Her får du seks råd til et sundere indeklima.

August blev en markant vådere måned end sidste år. I august 2026 faldt der 30 procent mere nedbør i Danmark end i august 2025, og det våde vejr kan meget vel blive mere almindeligt fremover. Danmark bliver nemlig endnu mere regnfuldt. Det varsler DMI. Flere våde end hvide vintre og færre tørre dage betyder, at boligejerne i stigende grad skal være opmærksomme på fugt og indeklima. Hvis du ikke er opmærksom, risikerer du, at skimmelsvampen flytter ind.

Konsekvenserne er ikke bare et fremtidsscenarie. Bolius har over en årrække oplevet en markant stigning i antallet af henvendelser om skimmelsvamp, og det er nu, man skal reagere. For er man en af de mange, der endnu ikke har tændt for radiatoren, risikerer man, at indeklimaet bliver udfordret, når efteråret sætter ind. Det fortæller cleantechvirksomheden Brunata.

– Temperaturen er allerede begyndt at falde, og fugt bliver derfor lettere hængende i boligen. Mange danskere har ikke tændt for varmen, så derfor er det afgørende at være opmærksom på sine rutiner allerede nu. Der er flere helt enkle vaner, som kan være med til at holde fugten nede og mindske risikoen for kondens og skimmelsvamp, fortæller Morten Duelund, rådgiver ved Brunata.

De små ændringer gør en stor forskel
Når man skal tilpasse sine vaner til den nye årstid, kræver det kun små justeringer. For eksempel bør man holde fast i gode vaner med udluftning, selvom det bliver koldere. Vanerne skal bare justeres efter de præmisser, vejret bringer med sig.

– Folk har generelt godt styr på, hvad der skal til – det handler mest af alt om, at man skal tilpasse det, når årstiden begynder at skifte. Derfor kan selv små ændringer gøre en stor forskel for indeklimaet, siger Morten Duelund.

Seks råd til et sundt indeklima
Her er rådgiverens seks råd til, hvordan du sikrer et sundt indeklima i dit hjem og undgår fugt og skimmel:

1. Luft ud, men gør det kort: Det er vigtigt stadig at lufte ud for at udskifte luften. Det afgørende er, at der ikke kommer for meget kold luft ind. Sørg for gennemtræk for at sikre en effektiv udluftning på kort tid.

2. Hold badeværelsesdøren lukket: Den fugtige luft efter et varmt bad skal selvfølgelig ud, men det skal ske, uden at luften kommer ud i resten af boligen. Åbn et vindue eller tænd ventilationen og vent til den fugtige luft er ude af badeværelset. 

3. Radiatoren og stuen er ikke en tørretumbler: Indtænk lidt længere tørretid, og tør altid tøj udenfor eller et indrettet tørrerum. Når du tørrer det indenfor, kan fugt fra tøjet sætte sig i møbler og vægge. 

4. Træk dine møbler lidt ud fra de kolde ydervægge: Hvis dine møbler står helt tæt op ad en kold ydervæg, kan det skabe kondens. Luften kan bevæge sig frit bag møblerne, hvis du trækker dem en smule ud fra væggen. 

5. Hold samme temperatur i alle rum: Store temperaturforskelle kan føre til kondens og fugt. Når radiatorerne bliver tændt igen, skal de indstilles ens i alle rum. Hold samtidig dørene mellem rummene åbne, hvis det er muligt. 

6. Tommelfingerregel om indeklimaet: Det kan være svært at vurdere indeklimaet, men temperaturen bør ligge omkring 20 grader og luftfugtigheden mellem 40 og 60 procent. En indeklimasensor kan hjælpe med at holde øje med begge dele og gøre det lettere at opdage, når der er behov for at lufte ud eller justere varmen.

Brunata er en danskstiftet cleantechvirksomhed, der i dag er en del af den tyskejede Brunata-Minol-Zenner-koncern. De specialiserer sig i individuelle målere og systemer til forbrugsafregning af varme, vand og el i flerboligbyggerier med fokus på præcis dataindsamling og energieffektivisering. www.brunata.dk
